اسلام گڑھ

خانپور توں اُبھے پوادھی آلے پاسے تقریباً 40 میل دے فاصلے تے چولستان اچ ایہ تاریخی قلعہ ہے جیڑھا پہلے بھیم واڑ دے ناں توں مشہور ہا، راول بھیم سنگھ اینکوں تعمیر کرایا ۔ جیں دا ثبوت ایں دے دورازے تے کندہ عبارت توں ملداہے۔ جیڑھا بھابری رسم الخط اچ ہے۔ ’’ سمبت 1225ئ، اسوج واری 6۔ مہاراج راول سری بھیم سنگھ جی مہاراج ‘‘ ۔ 

گڑھی اختیار خان دے سردار اختیار خان مندھانی ایں تے قبضہ کیتا تے ایں دا ناں اسلام گڑھ رکھ ݙتا۔ راول آکھی سنگھ دے پُتر راول مولراج دی طرفوں اتھاں دے توپ خانہ تے ݙو افسر جلال خان تے شجاعت خان مقرر ہن جیڑھے وݙے وفادار سمجھے ویندے ہن، ایہ ݙوہیں افسرا کثر گڑھی اختیار خان اپݨی روز مرہ دیاں ضروری چیزاں گھنݨ ویندے ہن۔ اختیار خان  انہاں نال ساز باز کر گھدی تے انہاں کوں ایہ لالچ ݙتا جو اگر او قلعہ دیاں کنجیاں ݙے ݙیون تاں انہاں کوں سونے دے گنگݨ دی جوڑی تے نقد روپیہ بطور انعام ݙیسن۔ لیکن کنجیاں حاصل کرݨ تے قلعہ تے قبضہ کرݨ دے بعد انہاں افسراں کوں سونے دے کنگݨ دی  بجائے پتل دے نقلی کنگݨ ݙتے جیڑھے حقیقت اچ انہاں دی اپݨے مالک نال بے وفائی دا انعام ہا۔ قلعہ ہُݨ شکستہ حالت اچ ہے۔ایندی بہتری سانگے توجہ دی ضرورت ہے ، اے تے تسی روہی سانگے پاݨی دی ضرورت اے تے روہی اچ دھرتی دے اصل وارثیں کوں وساوݨ دی ضرورت اے ۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء